Istor Spandau a grog tro-dro ar 7vet pe an 8vet kantved pen em stalias eno an Hevellered (pobl slav) ha pa savjont ur chastell-kreñv. Trechet e voent gant ar roue german Herri Iañ e 928. Dont a reas ar Slaved en-dro goude emsavadeg 983. E 1156 e voe etre daouarn Albrecht von Ballenstedt. Roud a vez kavet eus ar ger Spandowe evit ar wech kentañ e 1197. Dont a reas Spandau da vezañ ur gêr e 1232. Da vare an Askanianed e krogas saverezh kreñvlech Spandau, echuet e voe etre 1559 ha 1594 gant Joachim II a Vrandenburg. E 1558 e teuas ar gêriadenn Gatow da vezañ ul lodenn eus Spandau. E-pad Brezel an Tregont vloaz e voe gronnet Spandau gant ar Svediz e 1634. Goude emgann Saalfeld (10 a viz Here 1806) ha hini Iena (14 a viz Here) e tegemeras Claude Victor-Perrin kodianidigezh kreñvlech Spandau. Eno e chomas ar Challaoued betek 1807. Distreiñ a reas Napoleon e 1812, ha taget e voe Spandau gant soudarded Rusia ha Prusia e 1813. Lakaet eo bet Spandau e Berlin Veur e 1920.